

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/21-01/4**

**URBROJ: 2198/31-02-21-2**

**U Gračacu, 14. srpnja 2021. g.**

**ZAPISNIK**

2. sjednice Općinskog vijeća Općine Gračac održane 14. srpnja 2021. g. s početkom u 17,05 sati u općinskoj vijećnici. Sjednicom predsjeda predsjednica Slavica Miličić koja pozdravlja nazočne i otvara sjednicu.

Pristupa se prozivanju vijećnika.

NAZOČNI VIJEĆNICI: Rajko Obradović, Milorad Stanisavljević, Jovica Ilić, Rade Dubajić, Luka Radusin, Boban Brkić, Tadija Šišić, Dajana Šušnja Jasenko, Ružica Tulumović, Zlatko Burić, Viktor Kupčak, Slavica Miličić, Ankica Rosandić. Nazočno je svih 13 vijećnika, postoji kvorum za održavanje sjednice i donošenje odluka.

OSTALI NAZOČNI: općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac, službenice Svjetlana Valjin i Nataša Tunjić, direktor trgovačkih društava Gračac čistoća i Gračac vodovod i odvodnja, Marko Gale.

Aktualni sat započinje u 17, 10. Za riječ se javljaju Ankica Rosandić i Rade Dubajić.

Ankica Rosandić iznosi prijedlog da se od početka školske 2021./2022. godine ako može, ako ne onda od 2022. godine obavezno zaposli i financira psiholog koji bi radio pola vremena u Osnovnoj školi Nikole Tesle, a pola vremena u Dječjem vrtiću Baltazar. Navodi da je sve više djece s posebnim potrebama, kojima je potrebna pomoć u usvajanju nastavnih sadržaja u školi. U OŠ Nikole Tesle je desetero djece koji rade po prilagođenom programu ili im treba pomoćnik u nastavi. Tijekom testiranja za 1. razred utvrđeno još troje djece koji trebaju opservaciju, jer im se moraju utvrditi poteškoće. Dvoje djece je odgođeno od upisa za jednu godinu i oni će trebati stručnu pomoć pedagoga i psihologa u Dječjem vrtiću “Baltazar”. Učenici u petom i sedmom razredu koji su već određeni po prilagođenom ili individualiziranom programu trebaju ponovnu opservaciju u nekim predmetima. Slanje djece stručnjacima u druga mjesta je dosta zahtjevno za organizirati i platiti za Školu, također ni Dječji vrtić nema financijskih mogućnosti slati djecu u Udrugu Bartolomej u Knin ili u Udbinu gdje dolazi (tri puta u mjesecu) stručni tim Udruge Sloga iz Zagreba. Vrijeme pandemije i izolacije je, kako na odrasle, tako i na djecu ostavilo veliki trag. Statistike pokazuju da je sve više djece sa suicidalnim razmišljanjima, neophodno je da u ovim ustanovama radi psiholog koji bi pokrivao sve ove navedene poteškoće i probleme. Živimo u području slabije financijske moći roditelja te udaljenosti od većih gradova u kojima rade osobe takvih zanimanja. Ravnateljica OŠ je već tražila nadležno ministarstvo, ali manji je broj učenika pa to odbijaju, s obzirom da sam stručna suradnica preko Centra za socijalnu skrb, znam da ta djeca trebaju pretrage. Udruga Bartolomej je radila projekt, ali financiranje prijevoza je bio problem. Načelnik: mislim da inicijativa mora poteći od same škole i vrtića, neko sufinanciranje možda možemo, ali treba s njima službeno razgovarati. Ankica Rosandić: oni su se meni kao vijećnici obratili. Bojana Fumić: zar ne dolazi psiholog u Gračac putem Zavoda za javno zdravstvo? Ankica Rosandić: povremeno, no on nije za svu djecu.

Rade Dubajić: podržavam prijedlog, a to što dolazi povremeno, na to smo se već navikli. Pitanje se tiče groblja, bio sam na sastanku s mještanima, pitanje je zašto je baš groblje Donja Suvaja dano na upravljanje, održavao ga je prije Ante Brkić savršeno. Ovo je prva godina da groblje izgleda užasno, nisu odradili posao, Općina je pomogla kroz javne radove i prije preko Udruge Legalina. Drugi je problem zaključana kapija kroz koju dolazi pop, ali drugi ulaz se ne koristi. Što se tiče Donje Suvaje neće biti problem platiti, ali neka se drži barem kako smo mi držali do sada. Ista je situacija u Srbu. Nadamo se da će u drugom pokušaju biti kako treba. Načelnik- jasno, što se tiče održavanja dvojbe nema, Čistoća je zadužena i bit će odgovorna za održavanje. Što se tiče lokota, izvođači dođu nenajavljeno i vrše radove. Rade Dubajić: kontejner je uvijek pun, treba kante staviti u samo groblje. Načelnik- možda staviti i kamere, barem preventivno. Što se tiče lanca, razgovarao sam s direktorom, treba kapiju napraviti. Bojana Fumić: zbog Zakona o grobljima moralo se, već odavno, rješavati to pitanje. Da bi se ispunile obveze stvaranja evidencija propisanih za groblja, za to je angažirana ovlaštena tvrtka, prvo se snimalo dronom. Kako to zahtijeva sredstva, za početak se naručila usluga za četiri groblja (dva u Gračacu te po jedno u Srbu i Donjoj Suvaji) za koja je do sada bilo najviše zahtjeva, a ostala će se postupno snimati i uvoditi. Mnogi građani su zadovoljni jer će tako konačno riješiti status grobnih mjesta. Rade Dubajić- mnogi i ne žive ovdje, pogotovo se to odnosi na pravoslavno groblje. Svjetlana Valjin- neka groblja su već prilično kapacitirana, mnogi se ovdje ukapaju samo zato što je bilo besplatno, uskoro ćemo doći u situaciju da ćemo morati još kupovati zemljišta za groblje. Rade Dubajić- imam ja parcelu, ako bude trebalo naravno da ću dozvoliti. Svjetlana Valjin- u Gračacu ima situacija gdje je plaćeno i prije rata i kasnije.

Predsjednica čita dopis koji je uputio Nikola Miljuš na temu Zakona o civilnim žrtvama iz Domovinskog rata, navodi se da je 126 civila stradalo, spominje se 10. 8. da se obilježava. Dopis je nejasno napisan te se ne može naslutiti što je htio. Nebojša Rađenović: on predlaže da 10. 8. bude obilježen taj dan. Tadija Šišić: Rađenović jednostavno zna što je on htio. Ima još civilnih žrtava, zašto baš taj dan, ima još nepoznatih grobnica. Bojana Fumić- Zakon je upravo u proceduri, nije još usvojen. Predsjednica- možemo razgovarati s njim, vidjeti što je htio s tim.

Predsjednica upoznaje vijećnike i s dopisom Mjesnog odbora Srb vezano uz groblja, odnosno temu o kojoj je vijećnik Dubajić već govorio, o tome da se groblja Donja Suvaja i Srb ne održavaju, da građani nisu znali za izmjeru te predlažu da se ukine obveza plaćanja grobnih mjesta ukoliko se to nastavi. Nebojša Rađenović pokazuje fotografije groblja, navodi da ništa nije odrađeno. Marko Gale- košeno je jedanput, od danas se kosi drugi put. U 17, 31 predsjednica zaključuje aktualni sat.

Predsjednica predlaže dnevni red, kao u pozivu za sjednicu:

1. Prijedlog Izvještaja o izvršenju Proračuna Općine Gračac za 1.1. do 31. 12. 2020. g.
2. Prijedlog Zaključka o usvajanju Izvješća o izvršenju Programa održavanja

komunalne infrastrukture na području Općine Gračac za 2020. godinu

1. Prijedlog Zaključka o usvajanju Izvješća o izvršenju Programa građenja

komunalne infrastrukture i gradnje građevina za gospodarenje komunalnim otpadom

na području Općine Gračac za 2020. godinu

1. Prijedlog Izmjene i dopune Odluke o raspoređivanju sredstava političkim strankama

i nezavisnim vijećnicima Općinskog vijeća u 2021. godini

1. Prijedlog Odluke o izboru Komisije za Statut, Poslovnik i normativnu djelatnost
2. Prijedlog Odluke o izmjenama i dopunama Odluke o ustrojstvu i djelokrugu

Jedinstvenog upravnog odjela Općine Gračac

1. Prijedlog Odluke o poništenju Odluke o davanju suglasnosti za provedbu ulaganja

IZGRADNJA SELJAČKE TRŽNICE GRAČAC

1. Prijedlog Odluke o davanju suglasnosti za provedbu ulaganja IZGRADNJA I OPREMANJE SELJAČKE TRŽNICE GRAČAC
2. Prijedlog Odluke o izradi razvojnog dokumenta Strateškog programa razvoja Općine Gračac za razdoblje od 2021.-2025. godine

Na upit o eventualnim izmjenama i dopunama dnevnog reda, vijećnik Jovica Ilić predlaže proglašenje elementarne nepogode zbog suše. Načelnik: mislim da je tu nadležnost županije, a bitan je i iznos štete. Bojana Fumić- nemate niti prijedlog akta, a svakako je riječ o odluci za koju nije nadležno Općinsko vijeće. Takva odluka u nadležnosti je župana, donošenje odluke Vijeća za koju ono nije nadležno ne bi imalo učinka. S prijedlozima biste se trebali ranije javiti da ih se može provjeriti i pripremiti. Rajko Obradović- ove godine pokosio sam samo hektar zobi. Rade Dubajić: moguće su razne pomoći, voda ili nešto drugo. Predsjednica- ako se ne proglasi elementarna nepogoda, poljoprivrednici ne mogu povući sredstva. Načelnik- neki govore o tome da bi trebali još mjesnih odbora, ali evo, imate moj broj, javite se, morate i Vi biti aktivni i surađivati, čitati materijale. Prijedlog vijećnika Ilića zabilježit će se kao upit vijećnika te će načelnik izvijestiti vijećnike o ishodu. Vijećnici s 13 ZA, 0 PROTIV, 0 UZDRŽANIH (od ukupno 13 nazočnih vijećnika)- jednoglasno utvrđuju

**DNEVNI RED:**

1. Prijedlog Izvještaja o izvršenju Proračuna Općine Gračac za 1.1. do 31. 12. 2020. g.
2. Prijedlog Zaključka o usvajanju Izvješća o izvršenju Programa održavanja

komunalne infrastrukture na području Općine Gračac za 2020. godinu

1. Prijedlog Zaključka o usvajanju Izvješća o izvršenju Programa građenja

komunalne infrastrukture i gradnje građevina za gospodarenje komunalnim otpadom

na području Općine Gračac za 2020. godinu

1. Prijedlog Izmjene i dopune Odluke o raspoređivanju sredstava političkim strankama

i nezavisnim vijećnicima Općinskog vijeća u 2021. godini

1. Prijedlog Odluke o izboru Komisije za Statut, Poslovnik i normativnu djelatnost
2. Prijedlog Odluke o izmjenama i dopunama Odluke o ustrojstvu i djelokrugu

Jedinstvenog upravnog odjela Općine Gračac

1. Prijedlog Odluke o poništenju Odluke o davanju suglasnosti za provedbu ulaganja

IZGRADNJA SELJAČKE TRŽNICE GRAČAC

1. Prijedlog Odluke o davanju suglasnosti za provedbu ulaganja IZGRADNJA I OPREMANJE SELJAČKE TRŽNICE GRAČAC
2. Prijedlog Odluke o izradi razvojnog dokumenta Strateškog programa razvoja Općine Gračac za razdoblje od 2021.-2025. godine

Prije prelaska na rad po dnevnom redu, predsjednica poziva vijećnike da se izjasne o eventualnim primjedbama na zapisnik s 1. konstituirajuće sjednice. Primjedbi nema te se isti smatra jednoglasno usvojenim.

**Ad/1** Prijedlog Izvještaja o izvršenju Proračuna Općine Gračac za 1.1. do 31. 12. 2020. g.

Nataša Tunjić iz Odsjeka za proračun i financije je izvjestitelj. Ukratko iznosi osnovne stavke izvještaja koji je vijećnicima dostavljen u pisanom obliku. Sadrži opći dio, posebni dio, izvještaje po organizacijskoj i programskoj klasifikaciji, o zaduživanju, obvezama, korištenju proračunske zalihe, o jamstvima, obrazloženje te izvještaj o provedbi plana razvojnih programa. Manjak iz prethodnog razdoblja uravnotežen je te je na 31. 12. ostvaren višak prihoda. Svi prihodi i rashodi razrađeni. Izvještaj je ujedno i konsolidirani, tu su i svi proračunski korisnici, nije bilo zaduživanja niti prekoračenja po računu. Iz zalihe je zbog potresa odobrena pomoć Sisačko-moslavačkoj županiji u iznosu od 15 tisuća kuna. Rasprava: Rade Dubajić- kod sanacije cesta Srb i Gračac, Svjetlana Valjin mi je razjasnila. Hladni asfalt koji je radio Colas, mogu li dobiti uvid u ceste nasipane mimo toga, je li to sanacija ili uređenje, odakle se to financira? Nataša Tunjić- kroz program održavanja. Rade Dubajić- rasvjeta- postoji li opcija da se napravi rasvjeta kod Une, pravi se resort? Načelnik- treba ići na projekt. Svjetlana Valjin- treba predvidjeti projektnu dokumentaciju u rebalansu za Kunovac ako se već rade stupovi. Ove godine smo završili projektnu dokumentaciju i prijavili projekt na natječaj za područja naseljena pripadnicima nacionalnih manjina. Rade Dubajić: za koliko mjernih mjesta? Svjetlana Valjin: Velika Popina i Labusi, tri su mjerna mjesta. Rasprava se zaključuje te se glasuje o izvješću: 7 ZA, 3 PROTIV, 3 UZDRŽANA (od ukupno 13 nazočnih vijećnika)- većinom glasova, usvojen je

**Izvještaj o izvršenju Proračuna Općine Gračac za 1.1. do 31. 12. 2020. g.**

koji se prilaže i sastavni je dio ovog zapisnika.

**Ad/2** Prijedlog Zaključka o usvajanju Izvješća o izvršenju Programa održavanja komunalne infrastrukture na području Općine Gračac za 2020. godinu. Svjetlana Valjin- zakonski se donose istovremeno s izvršenjem proračuna. Iznosi strukturu izvješća koje je vijećnicima dostavljeno u pisanom obliku. Objašnjava razliku o povjeravanju poslova vlastitom trgovačkom društvu i javne nabave. Izvršenje je ovisno i o prihodima. Prijava za raspravu nema. Vijećnici glasuju 6 ZA, 3 PROTIV, 4 UZDRŽANIH (od ukupno 13 nazočnih vijećnika). Prijedlog nije usvojen.

**Ad/3** Prijedlog Zaključka o usvajanju Izvješća o izvršenju Programa građenja komunalne infrastrukture i gradnje građevina za gospodarenje komunalnim otpadom na području Općine Gračac za 2020. godinu. Svjetlana Valjin kao izvjestitelj navodi da je iznenađena neusvajanjem prethodnog izvješća, izvješće Proračuna je usvojeno, ovo samo razrađuje. Predsjednica: tražit ćemo i druge podatke. Svjetlana Valjin: izvješće je takvo kakvo je. U odnosu na Izvješće o izvršenju Programa građenja komunalne infrastrukture i gradnje građevina za gospodarenje komunalnim otpadom, ukratko objašnjava da su u njemu sadržani svi kapitalni projekti, prikazan je njihov plan, izvori financiranja te izvršenje. Nastavak tog izvješća se odnosi na gradnju građevina za gospodarenje otpadom. Predsjednica otvara raspravu. Tadija Šišić: u ime kluba vijećnika, ako se netko ne slaže, trebao bi obrazložiti zašto, je li možda u pitanju da netko nije pročitao materijale. Nebojša Rađenović- ne mora po Statutu. Tadija Šišić- kažem da može. Predsjednica- da nam se dalo što smo tražili na vrijeme. Rade Dubajić- sudjelovao sam u nekim dogovorima u vezi toga prije, pa me sada zanimaju neke stvari. 6 ZA, 4 PROTIV, 3 UZDRŽANIH (od ukupno 13 nazočnih vijećnika). Prijedlog nije usvojen.

**Ad/4** Prijedlog Izmjene i dopune Odluke o raspoređivanju sredstava političkim strankama i nezavisnim vijećnicima Općinskog vijeća u 2021. godini. Bojana Fumić izvješćuje u ime predlagatelja. Radi se o izmjeni sukladno provedenim izborima i novom sazivu Općinskog vijeća, kao što je i obrazloženo. Mjesečni iznos po članu jednak je kao i prije. Prijava za raspravu nema. Vijećnici glasuju s 12 ZA, 0 PROTIV, 1 UZDRŽAN (od ukupno 13 nazočnih vijećnika)- većinom glasova, usvojene su

**Izmjene i dopune**

**Odluke o raspoređivanju sredstava političkim strankama**

**i nezavisnim vijećnicima Općinskog vijeća u 2021. godini**

koje se prilažu i sastavni su dio ovog zapisnika.

Tadija Šišić moli predsjednicu za kratku stanku. Stanka traje od 18,05 do 18, 20.

**Ad/5** Prijedlog Odluke o izboru Komisije za Statut, Poslovnik i normativnu djelatnost.

Predsjednica čita zaprimljene prijedloge: prvi prijedlog potpisali su vijećnici Tadija Šišić, Dajana Šušnja Jasenko, Zlatko Burić, Ružica Tulumović i Viktor Kupčak. Njime su predloženi Dajana Šušnja Jasenko za predsjednicu te Ružica Tulumović i Rade Dubajić za članove. Drugi prijedlog je upućen od strane vijećnika Rade Dubajića, Rajka Obradovića, Milorada Stanisavljevića, Jovice Ilića, Bobana Brkića i Luke Radusina. Njime je predložen Rade Dubjić za predsjednika te Slavica Miličić i Luka Radusin za članove. Pristupa se pojedinačnom glasovanju (13 je nazočnih vijećnika). Za Dajanu Šušnja Jasenko kao predsjednicu 6 ZA, 0 PROTIV, 7 UZDRŽANIH- nije usvojen. Za člana Ružicu Tulumović 6 ZA, 0 PROTIV, 7 UZDRŽANIH- nije usvojen. Za člana Rade Dubajić 6 ZA, 2 PROTIV, 5 UZDRŽANIH- nije usvojen. Drugi prijedlog: za predsjednika Rade Dubajić 7 ZA, 0 PROTIV, 6 UZDRŽANIH. Za Slavicu Miličić kao člana: 7 ZA, 3 PROTIV, 3 UZDRŽANIH. Za Luku Radusina kao člana: 9 ZA, 1 PROTIV, 3 UZDRŽANIH. Utvrđuje se da su većinom glasova izabrani Rade Dubajić za predsjednika te Slavica Miličić i Luka Radusin za članove, o čemu je vijeće donijelo

**Odluku o izboru Komisije za Statut, Poslovnik i normativnu djelatnost**

koja se prilaže i sastavni je dio ovog zapisnika.

**Ad/6** Prijedlog Odluke o izmjenama i dopunama Odluke o ustrojstvu i djelokrugu Jedinstvenog upravnog odjela Općine Gračac. Bojana Fumić kao izvjestitelj objašnjava, prijedlog je uz pisano obrazloženje dostavljen u materijalima. Radi se o obvezi usklađivanja terminologije, tako se umjesto imenovanja privremenog pročelnika u određenim situacijama privremeno ovlašćuje službenik koji ispunjava uvjete za raspored na radno mjesto pročelnika iz pravilnika o unutarnjem redu, do imenovanja pročelnika na temelju javnog natječaja, uvodi se pojam „upravlja“ umjesto „rukovodi“. Prijava za raspravu nema. Vijećnici s 13 ZA, 0 PROTIV, 0 UZDRŽANIH (od ukupno 13 nazočnih vijećnika)- jednoglasno, donose

**Odluku o izmjenama i dopunama**

**Odluke o ustrojstvu i djelokrugu Jedinstvenog upravnog odjela Općine Gračac**

koja se prilaže i sastavni je dio ovog zapisnika.

**Ad/7** Prijedlog Odluke o poništenju Odluke o davanju suglasnosti za provedbu ulaganja

IZGRADNJA SELJAČKE TRŽNICE GRAČAC. Svjetlana Valjin- s obzirom na indikativne planove objava natječaja, natječaj za Mjeru 7.4.1. trebao je već u 1. kvartalu biti objavljen, no došli su lokalni izbori, tada smo mislili da će biti sredinom 5 mjeseca, usred izbora kad nema vijeća, iako u tom trenutku nije bilo obrasca donijeli smo odluku, riječ je o projektu koji pripremamo već 4 godine, ima izvršnu građevinsku dozvolu koju smo financirali preko fondova. Natječaj se raspisuje 16. 7. i bit će dosta prijava, važno je da se na natječaj prijavimo odmah. Jedan dio dokumentacije još ćemo pribaviti do petka. Predmetnu odluku trebamo poništiti da bismo donijeli novu, sukladno natječaju. Prijava za raspravu nema. Vijećnici s 13 ZA, 0 PROTIV, 0 UZDRŽANIH (od ukupno 13 nazočnih vijećnika)- jednoglasno, donose

**Odluku o poništenju Odluke o davanju suglasnosti za provedbu ulaganja**

**IZGRADNJA SELJAČKE TRŽNICE GRAČAC**

koja se prilaže i sastavni je dio ovog zapisnika.

**Ad/8** Prijedlog Odluke o davanju suglasnosti za provedbu ulaganja IZGRADNJA I OPREMANJE SELJAČKE TRŽNICE GRAČAC. Svjetlana Valjin: dobili ste prijedlog, zbog ocjene je bitno i kako se projekt zove, ali sada kada su poznati i kriteriji bodovanja, promijenili smo i naslov i dodali izjavu projektanta o tome. Rade Dubajić- dobio sam tek danas na email, nisam proučio. Podržavam, čini se malo megalomanski. Načelnik- 100% se sufinancira, imamo puno OPG-ova. Rade Dubajić- vidio sam da se planiraju i hladnjače i za ribu. Svjetlana Valjin: sve po HACCP-u, sve se ocjenjuje, moramo biti precizni. Jovica Ilić: lijepo izgleda, tko će dobiti na upravljanje, ako će Čistoća, tko će je za 5 godina održavati, nemamo oranica, sve su pašnjaci, nemamo sira nego iz Dalmacije, jer ćemo samo plaćati naknade za nju. Rade Dubajić- vidim i zapošljavanja. Svjetlana Valjin- zapošljavaju se unutar 5 godina, kad to zaživi. Tadija Šišić- ako dobivamo sredstva iz EU fondova izgradnja je strateški dobar potez, ako imamo 250 OPG-ova, dobivaju silne poticaje, ako to nije neka jezgra, onda o čemu pričamo, gradimo općinu na način poljoprivrede, stočarstva, turizma. Rajko Obradović- odlična stvar, naši OPG-ovci uglavnom su stočari, no ne možemo klati na OPG-u nego određeni broj, 80% mora se u klaonici, bila bi poželjna i klaonica. Tadija Šišić: općina može biti nositelj za tržnicu, a za klaonicu neki investitor. Pričamo o projektu koji je projekt jedinice lokalne samouprave. Predsjednica: može i općina. Po zaključenju rasprave vijećnici glasuju o prijedlogu: 12 ZA, 1 UZDRŽAN, 0 PROTIV (od ukupno 13 nazočnih vijećnika) većinom glasova donose

**Odluku o davanju suglasnosti za provedbu ulaganja**

**IZGRADNJA I OPREMANJE SELJAČKE TRŽNICE GRAČAC**

koja se prilaže i sastavni je dio ovog zapisnika.

Načelnik: ja se bojim da će biti teško dobiti projekt, samo 50 milijuna je namijenjeno za tržnice. Svjetlana Valjin- nosimo dosta bodova, imamo 60 od 70 maksimalnih.

**Ad/9** Prijedlog Odluke o izradi razvojnog dokumenta Strateškog programa razvoja Općine Gračac za razdoblje od 2021.-2025. godine. Svjetlana Valjin kao izvjestitelj ispred predlagatelja: 2015. se donosio PUR koji je vrijedio do 2020. i bio je temeljni strateški dokument. Objašnjava potrebu donošenja, za apliciranje, moramo se pri apliciranju pozvati, vezati uz strategiju. U tijeku je izrada nacionalne razvojne strategije. Temeljem ove odluke ćemo razraditi strateške prioritete, ciljeve, mjere, bit će organizirane radionice, svi se trebaju uključiti. Bit će predstavljena prva verzija pa će se o njoj raspravljati, u nekoliko navrata bi se trebalo iskristalizirati, podrazumijeva i povezivanje nekoliko sektora koji ne mogu jedan bez drugog. Rade Dubajić: članak 3. daje ovlaštenje načelniku, volio bih samo apelirati da kod sastavljanja tih radnih tijela uzme ljude iz svih dijelova i sektora, volio bih sudjelovati u toj priči, da se o tome svi uključimo bez obzira na sve. Načelnik- naravno, o tome nema riječi. Bojana Fumić- postoje pravila po kojima se u rad uključuju i javnopravna tijela, ali i javnost i svi dionici. Svjetlana Valjin- ima metodologija. Isto tako čelnik 4 mjeseca nakon početka mandata donosi provedbeni program, pošto se ovaj plan donosi na 5- godišnjoj razini, na temelju toga za svaku godini treba napraviti akcijski plan da dilema i iznenađenja ne bude. Predsjednica- ono što se ne odradi jedne godine prebacuje se u drugu. Vijećnici s 13 ZA, 0 PROTIV, 0 UZDRŽANIH (od ukupno 13 nazočnih vijećnika)- jednoglasno, donose

**Odluku o izradi razvojnog dokumenta**

**Strateškog programa razvoja Općine Gračac za razdoblje od 2021.-2025. godine**

koja se prilaže i sastavni je dio ovog zapisnika.

Kako više nije bilo tema za raspravu, sjednica se zaključuje u 18, 55.

**ZAPISNIČAR: PREDSJEDNICA:**

**Bojana Fumić, mag. iur. Slavica Miličić**